
**Народно читалище „ДжонАтанасов-1928“ село Бояджик, община Тунджа, област Ямбол**

**ОТЧЕТ**

**за дейността на читалището през 2023 година**



Уважаеми дами и господа,

читалището е единственото място, в което се поддържат живи българските обичаи, традиции, песенно и танцово наследство. Читалището е място на връзка между поколенията, където широк кръг хора общуват и творят. В него се съхранява паметта на времето, подхранваща духа на настоящето и грижеща се за бъдещето на новото поколение. То е „Храм, запазил цялата красота и достойнство на нашия народ”. И въпреки трудностите, българското читалище ще оцелее!

1. **ОСНОВНИ ДЕЙНОСТИ НА ЧИТАЛИЩЕТО**

Настоятелството на читалището в своите действия се стараеше да постигне максимално добра атмосфера за работа и да прилага принципа на екипност. Целият екип на читалището се състои от хора, готови да отделят от личното си време. Хора, на които човек може да разчита. В рамките на субсидирания бюджет и собствените средства, читалището подпомагаше и финансово обезпечаваше всичките си дейности.

**1. Библиотечно-информационна дейност.**

Библиотечната дейност е една от основните функции на читалището – тук се събират, съхраняват и предоставят за обществено ползване библиотечни и информационни услуги за населението. Библиотеката е широко достъпна, като библиотекарят се стреми да привлича все повече читатели. В това начинание имат голям принос и учителите от ОУ „Св. Св. Кирил и Методий“ с. Бояджик, които се опитват да събудят интереса на учениците към книгите и знанието.

Приоритет в работата на читалището е библиотечното обслужване. Наши читатели са ученици, студенти, пенсионери, работещи и безработни. Книгите са в добро състояние. Но за да задържим читателския интерес, както и да повишим броя на читателите е нужно постоянно да обновяваме книжния фонд. Библиотекарят редовно следи в интернет за проекти за обогатяване на библиотечния фонд. За поредна година читалището защити успешно проект на стойност 1162,55 лв. по програма „Българските библиотеки-съвременни центрове за четене и информираност“, обявен от Министерството на културата. С тези средства закупихме 81 нови книги - художествена, отраслова и справочна литература от български и чужди автори. Дарена ни беше и една книги художествена литература от РБ „Георги Раковски” гр. Ямбол на стойност 10,00 лв.

Към 31.12.2023 г. библиотеката разполага с 8 654 тома библиотечен фонд.

Изпълнение на основните показатели:

|  |  |
| --- | --- |
| Брой читатели | 99 |
| Посещения в библиотеката | 786 |
| Заети библиотечни материали | 1289 |
| Потребители на библиотечно – информационния център | 41 |
| Посещения в библиотечно- информационния център | 325 |

Относно бележити дати и годишнини през целия период, за които се отнася отчета се подготвяха информационни табла, както и тематични кътове.

**2. Художествено-творческа дейност.**

Съществена част от дейността на читалището през отчетния период е свързана с подпомагане на любителското художествено творчество, както и възпроизвеждане на традиции и обичаи на селото. За развитието на художествената самодейност, в читалището работеха следните колективи: фолклорна женска певческа група *„Росна китка”* и детски танцов състав*„Магия”* в две възрастови групи с ръководител Калина Костадинова. И тук може би трябва да благодарим на ръководството на община Тунджа за 10 броя дамски носи на певческата група по проект : „Подпомагане провеждането на месни празници,обичаи и традиции на територията на МИГ- Тунджа .

**3. Културна дейност и културен календар.**

Всички по-значими мероприятия и прояви, организирани от читалището, общината и други обществени организации, бяха проведени.

* **Празникът „Бабинден“** се проведе в местния пенсионерски клуб като самодейците при читалището пресъздадоха обичая „поливане”. Празникът продължи с песни , танци и много веселие.
* **„Трифон Зарезан“ -** Празникът на винаря и лозаря се проведе на площада с много веселие, танци, както и с пресъздаване на обичая зарязване. Наградиха се и участниците в конкурс за най-добро домашно вино и ракия. Наши специални гости бяха кукерската група от с. Завой.
* **18 февруари**– 150-годишнината от гибелта на Апостола за свободата Васил Левски, бе отбелязан с драматизация на разказа „Апостолът в премеждие” от Иван Вазов, пресъздаден с учениците от начален курс при ОУ„Св.Св. Кирил и Методий“, която бе съпроводена от патриотични песни и стихове.
* **Първи март и ден на самодееца** – Баба Марта тръгна от читалището рано, рано, гостува в детската градина, а след това и в училището. Окичи малки и големи с мартеници и им пожела да са здрави и засмени.
* **Трети март** – Националният празник на Република България бе отбелязан с честване на 145 години от Освобождението на България пред паметника на „Априлец” в присъствието на жители от селото. Децата се включиха с рецитиране на стихове, прозвучаха патриотични песни.
* **Осми март** - Международен ден на жената. Празникът отпразнувахме в кафе аперитив „ Панорама” със самодейците при читалището и жители на селото със специално подготвена от читалище и кметство програма.
* **2 април** – Международния ден на детската книга отпразнувахме в библиотеката на читалището с учениците от начален курс при ОУ „Св.Св. Кирил и Методий” с.Бояджик с презентация и забавни въпроси за живота и творчеството на Ханс Кристиан Андерсен.
* **09.04.2023 г.** - Участие в общинския празник „От Цветница до Гергьовден“ на ФДГ „Магия“ и ЖПГ „Росна китка“.
* **12.04.2023г. -** С ученици посетихме Авиобаза- Безмер по повод международния ден на авиацията и космонавтиката.На учениците им беше много интересно, за което благодарим на община Тунджа за инициативата.
* **18.04.2023 г.**- Жителите на селото имаха удоволствието да се насладят на постановката „Хитър Петър“ от ДТ „Невена Коканова” гр. Ямбол по случай празника на общината
* **21.04.2023 г. -** Участие на ЖПГ „Росна китка “ и ФДГ „Магия“ в общински празник „Хоро се вие, песен се пее“ с.Тенево.
* **Великден** – Великденски конкурс „ Най-оригинална украса за Великден”.
* **5 май** – Организира се и се проведе събитие под надслов „Бояджик село с традиции и обичаи “ и 95 години от създаване на читалището .В празничния концерт взеха участие ФДГ „Магия“ в своите две възрастови групи , ЖПГ „Росна китка“ при НЧ „Джон Атанасов -1928“ с. Бояджик, танцова група при читалище с.Кукорево , певческа група при читалище с. Победа, самодейците при читалище с.Гълъбинци, както и певицата Йорданка Вълчанова и оркестър „Приятели”.
* **17 май** – Отбелязахме 147 години от Бояджишкия бунт с тържествено почитане паметта на загиналите съселяни пред паметника „Априлец“ в присъствието на гости от община Тунджа, учители, ученици и жители на селото.
* **25 май** –По повод Деня на светите братя Кирил и Методий, Денят на българската азбука, просвета и култура, денят на славянската книжовност бе изготвен тематичен кът и бе поставено специално изготвено табло. Учениците се включиха с рецитиране на стихове.
* **26.05.2023 г.**- Участие на ЖПГ "Росна китка" във фолклорния фестивал "Тунджа пее и танцува" гр. Елхово.
* **27.05.2023 г. -** Участие на ЖПГ "Росна китка" във фолклорния събор село Еленово.
* **1 юни** - **Ден на детето** – Поканихме аниматор от град Ямбол, а именно бате Светлин, който забавлява децата на техния празник.
* **24.06.2023 г.-**Участие на самодейците от село Бояджик в общински празник на традициите „Модата се мени, фолклорът остава" село Генерал Инзово.
* **29.06.2023 г.**- ФДГ „Магия“ участва в Бала на седмокласниците, организиран от община Тунджа в с. Генерал Инзово.
* **От 3 до 10 август** включително стартира лятна програма с деца „Забавно лято в библиотеката“. Дните бяха изпълнени с много положителни емоции. Децата четоха книги и рисуваха. Взеха участие в множеството игри, които проведохме на стадиона в селото. Проведе се лятно кино пред читалището, като последният ден беше организирана и почерпка за децата.
* **13.08.2023 г.** - Участие и достойно представяне на женска певческа група "Росна китка" в XI национален събор „По стъпките на Света Богородица” с. Добрич, общ. Димитровград. Върнахме се от събора с грамота и сребърен медал.
* **От 20 до 29 август-** Ръководството на НЧ"Джон Атанасов - 1928" събра вещи от миналото и обособи етнографския кът във фоайето на читалището, който предизвика голям интерес у малки и големи.
* **10.09.2023 г.** - Участие и достойно представяне на ЖПГ "Росна китка" въвФолклорен фестивал на инструменталните и танцови групи в гр. Раднево. Грамота и второ място.
* **16.09.2023 г.** – Достойно представяне на младежите от село Бояджик, които взеха участие в Международния младежки фестивал "Тунджа - творчество и иновации" с. Безмер и успяха да си отвоюват трето място в отборното класиране, възрастова група 15-20 години.
* **1 октомври** – Международният ден на възрастните хора отпразнувахме на 5.10.2023г. в кафе-аперитив “Панорама”, с. Бояджик.Организирана бе съвместна приятелска среща между членовете на пенсионерски клуб "Надежда” с. Бояджик и Певческата група при читалище - с. Овчи Кладенец. Срещата сгря сърцата на пенсионерите, които споделиха заедно незабравими мигове, приятни спомени и разговори, които завършиха с обещания за нови вълнуващи срещи.
* **4 октомври** –**По повод 120 години от рождението на Джон Атанасов**- НЧ „Джон Атанасов-1928”, Кметство и училище подготвихме програма. В залата на читалището се прожектира филм и се проведе викторина за живота и творчеството на Джон Атанасов. В компютърната зала на читалището се проведе инициативата „Младото поколение въвежда старото в съвременния свят на компютърните технологии”. А почитта и уважението към тази велика личност, чийто корени са вплетени в родното ни село беше пред паметника на Джон Атанасов с много жители и гости.
* **1 ноември**- За деня на народните будители бе изготвено тематично табло, което бе изложено в сградата на читалището с което можеха да се запознаят всички жители.
* **21 ноември –**В деня на християнското семейство, съвместно с ученици от втори и трети клас при ОУ „Св.Св. Кирил и Методий” с.Бояджик посетихме местната православна църква „Свети Димитър“.
* **28 ноември –**Дядо Коледа постави пощенска кутия във фоайето на читалището под наслов „Най- красивото писмо до Дядо Коледа”, като белобрадият старец беше поставил изисквания писмото да бъде четливо и грамотно написано. Най- красивото писмо беше на Деница Филипова и тя получи своята награда на коледния празник на училището.
* **8 декември**– Грейна коледната елха на село Бояджик с помощта на Дядо Коледа и децата от селото.Те посрещнаха белобрадия старец със стихове, песни и хора, а той от своя страна ги награди с лакомства от чувала, който си бе приготвил.
* **22 декември** –В магията на Коледните празници ни потопиха самодейците в програмата, а именно певчески групи и танцови състави при читалищата на с. Бояджик и гр. Кермен.

Музейната сбирка при читалището беше посетена два пъти колективно и многократно от индивидуални посетители.

**4. Организационна дейност**

През отчетния период Настоятелството работеше с диалогичност и отговорност. Проведоха се заседания, на които се разгледаха различни текущи проблеми. Приеха се важни решения, свързани с цялостната дейност на читалището.

Основното, което характеризира дейността му е съхранение на всичко значимо и надграждане чрез нови и още по-интересни актуални културни събития. Въвеждане на иновативни форми на работа.

**II. Материална база**

Независимо от доброто стопанисване на сградата и направените ремонти има още много какво да се желае. Имаме нов теч, който уврежда стените и таваните. Вътрешните завеси на сцената се нуждаят от смяна, тъй като същите са крайно захабени. Прозорците на стълбището за втория етаж също са за смяна. Необходимост за подмяна има и в останалата част на материалната база.

**III. Финансиране**

Финансовото състояние на читалището е добро – извършват се редовно всички плащания. Основно финансирането е от държавна субсидия и собствени приходи - от членски внос, наеми и дарения. По бюджет със средствата обезпечаваме заплати, осигуровки, издръжка - телефон, ток, вода, интернет, материали, командировки и др.

Читалището има сключени договори за наем за стопанската 2022/2023 година с ЕТ „Колев - Койчо Иванов” с. Бояджик за 11,308 дка обработваема земя и с „ РИО МАР” ООД – гр. Стара Загора за 9,904 дка земя.

**IV. Заключение**

Ние добре осъзнаваме, че има още какво да се желае. Имаме идеи, амбиции и най-вече голям оптимизъм. Трябва да търсим иновативни форми за привличане на младите хора, изхождайки от техните интереси и потребности.

Благодарим на всеки един, който се включи в нашите инициативи, всеки, който дари от своето време, от своите умения, от своята дарба и ентусиазъм. Специални благодарности на г-жа Маджарова - председател на читалището, на читалищното настоятелство, на проверителната комисия и община Тунджа за оказаната помощ, разбиране и подкрепа.

Да си пожелаем всички да сме живи и здрави. И нека през 2024 година сцената на читалището ни бъде отново проводник на старите традиции, обичаи, песни и танци.

***Отчетът е приет на редовно Общо събрание на членовете на читалището, проведено на 21.03.2024 година***